***Uz 28.10.2021.***

**VADLĪNIJAS SOCIĀLO DIENESTU DARBAM ĀRKĀRTĒJĀ SITUĀCIJĀ**

**Ņemot vērā straujo Covid-19 infekcijas izplatīšanos un veselības nozares pārslodzi, kā arī, lai mazinātu novēršamo mirstību, vienlaikus nodrošinot svarīgu valsts funkciju un pakalpojumu nepārtrauktību, ar 2021. gada 9.oktobra rīkojumu Nr.** **720 “Par ārkārtējās situācijas izsludināšanu”**[[1]](#footnote-1) **(turpmāk MK rīkojums Nr.720) Ministru kabinets no 2021.gada 11.oktobra līdz 2022. gada 11.janvārim ir izsludinājis ārkārtējo situāciju (turpmāk – ĀS) valstī.**

**Labklājības ministrija (turpmāk – ministrija) ir sagatavojusi tālāk skatāmās rekomendācijas sociālo dienestu (turpmāk – SD) darbam ĀS apstākļos, kas ir pieejamas Ministrijas mājas lapā ieejot “*banerī*” ar nosaukumu “COVID-19” > Sociālajiem dienestiem** [[2]](#footnote-2) **un tiks aktualizēta atbilstoši izmaiņām saistībā ar ĀS.**

Informācija **par sociālo darbu ārkārtējās situācijas laikā** atbilstoši katrai klientu mērķgrupai pieejama vadlīnijās, kas publicētas ministrijas mājaslapā <https://www.lm.gov.lv/lv/socialajiem-dienestiem>:

* Vadlīnijas pašvaldības darba organizēšanai bērnu tiesību aizsardzībā un mazaizsargātajām ģimenēm ar bērniem COVID-19 radītās ārkārtas situācijas seku mazināšanai sociālajā darbā ar ģimenēm ar bērniem;
* Vadlīnijas sociālo darbinieku, kuri strādā ar atkarīgām un līdzatkarīgām personām, rīcībai ārkārtējās situācijas un tās radīto seku apstākļos;
* Vadlīnijas rīcībai ārkārtējās situācijas radīto seku apstākļos darbam ar vardarbībā cietušām un vardarbību veikušām personām saistībā ar COVID-19.

**Aicinām SD turpināt darbu atbilstoši normatīvajos aktos noteiktajai SD kompetencei, ņemot vērā tālāk skatāmās rekomendācijas.**

2021.gada 11.oktobrī spēkā stājās **Ministru kabineta 2021.gada 28.septembra noteikumi Nr.662 “Epidemioloģiskās drošības pasākumi Covid-19 infekcijas izplatības ierobežošanai”** (turpmāk – MK noteikumi).

**MK noteikumi aizstāj** Ministru kabineta 2020.gada 9.jūnija noteikumus Nr.360 "Epidemioloģiskās drošības pasākumi Covid-19 infekcijas izplatības ierobežošanai" **un nosaka virkni epidemioloģiskās drošības pasākumu, kas veicami, lai ierobežotu Covid-19 infekcijas izplatību.**

Vienlaikus MK rīkojuma Nr.720 3.punkts nosaka, ka ārkārtējās situācijas laikā ir piemērojami normatīvie akti Covid-19 infekcijas izplatības un seku pārvarēšanas jomā, izņemot Ministru kabineta 2021. gada 28. septembra noteikumu Nr. 662 "[Epidemioloģiskās drošības pasākumi Covid-19 infekcijas izplatības](https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai) [ierobežošanai](https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai)“ [17.5](https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai). apakšpunktu,  [23.](https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai), [24.](https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai), [25.](https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai), [26.](https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai), [27.](https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai), [28.](https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai), [29.](https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai), [30.](https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai), [31.](https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai), [32.](https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai), [33.](https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai), [34.](https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai)un [36.](https://likumi.lv/ta/id/326513-epidemiologiskas-drosibas-pasakumi-covid-19-infekcijas-izplatibas-ierobezosanai) punktu, 3.1., 3.2., 3.3. un 3.4. apakšnodaļu.

**!** **Attiecīgi, tā kā atbilstoši MK rīkojuma Nr. 720 3.punktam ārkārtējās situācijas laikā nav apturēta MK noteikumu 3.5. apakšnodaļā “Sociālo pakalpojumu sniegšanas nosacījumi”[[3]](#footnote-3) noteikto normu piemērošana, tad** **minētās speciālās prasības sociālo pakalpojumu sniegšanai un saņemšanai ir piemērojamas arī ārkārtējās situācijas laikā.**

**I Klientu apkalpošana sociālajā dienestā**

**ĀS laikā ministrija rekomendē visām pašvaldībām ierobežot klientu apkalpošanu klātienē, izvērtējot izņēmumu situācijas.**

**Sociālā dienesta klātienes pakalpojumi nodrošināmi TIKAI neatliekamos gadījumos, krīzes situācijās vai gadījumos, ja tos nav iespējams sniegt attālināti.**

**Sociālos pakalpojumus var sniegt epidemioloģiski drošā, epidemioloģiski daļēji drošā un epidemioloģiski nedrošā vidē** (MK noteikumu 68.punkts).

**Klātienē pakalpojumus drīkst sniegt, ja tiek nodrošināta 2021.gada 28.septembra Ministru kabineta noteikumos Nr.662 “Epidemioloģiskās drošības pasākumi Covid-19 infekcijas izplatības ierobežošanai”**[[4]](#footnote-4) **noteiktie ierobežojumi un piesardzības pasākumi.**

**Individuāli vai vienas ģimenes vai mājsaimniecības locekļiem kopīgi sniedzamie sociālie pakalpojumi** (sociālie dienesti, bāriņtiesas, dienas aprūpes centri,  psihosociālās rehabilitācijas pakalpojumi, ārpusģimenes aprūpes atbalsta centru pakalpojumi un citi sociālās aprūpes un sociālās rehabilitācijas pakalpojumi) tiek sniegti:

* attālināti;
* klātienē, ja attālināta pakalpojumu sniegšana nav iespējama, ievērojot epidemioloģiskās drošības prasības (ievērojot nosacījumu par IAL un DL lietošanu, distances un pulcēšanās ierobežojumu ievērošanu, telpu vēdināšanu un citu atbilstošo prasību ievērošanu) (MK noteikumu 72.punkts).

**Covid 19 sadarbspējīga vakcinācijas vai pārslimošanas sertifikāta, vai negatīva Covid – 19 testa neesamība personai vai kādam no vienā mājsaimniecībā dzīvojošām personām, nav pamats atteikt pakalpojuma saņemšanu, īpaši ģimenēm ar bērniem krīzes situācijā, kas var būtiski ietekmēt bērna vislabāko interešu nodrošināšanu.**

Darbinieki, kuriem nav sadarbspējīga vakcinācijas vai pārslimošanas sertifikāta, darba telpās drīkst atrasties tikai ar Covid-19 testēšanas sertifikātu vai darba devēja veiktu antigēna testu, kas nav vecāks par 72 stundām.[[5]](#footnote-5)

No 2021. gada 15. novembra SD darbinieki, tai skaitā, struktūrvienību darbinieki, un amatpersonas savus darba pienākumus var veikt tikai tad, ja **viņiem ir vakcinācijas vai pārslimošanas sertifikāts**.[[6]](#footnote-6)

Lai noregulētu iespējas sociālo pakalpojumu sniedzēju, t.sk. sociālo dienestu darbiniekiem  pakalpojumu sniegšanas turpināšanai pamatojoties uz negatīva Covid-19 testa, ja tests veikts pēdējo 72 stundu laikā atbilstoši SPKC tīmekļvietnē publicētajam algoritmam - līdz 2021.gada 15.novembrim *(pēc analoģijas ar ilgstošas sociālās aprūpes un sociālās rehabilitācijas institūciju darbiniekiem)*, novēršot risku, ka nepietiekamās vakcinācijas aptveres dēļ, iedzīvotājiem nav pieejami sociālie pakalpojumi, sociālā palīdzība, veikti grozījumi MK noteikumos - Ministru kabineta 2021.gada 8.oktobra noteikumi Nr.676 “Grozījumi Ministru kabineta 2021.gada 28.septembra noteikumos Nr.662 "Epidemioloģiskās drošības pasākumi Covid-19 infekcijas izplatības ierobežošanai"”[[7]](#footnote-7) (stājās spēkā ar 2021.gada 11.oktobri).

**! Attiecīgi, atbilstoši grozījumiem, no 2021.gada 15.novembra pakalpojumu var sniegt tikai tās personas, kuras var uzrādīt sadarbspējīgu vakcinācijas vai pārslimošanas sertifikātu. Personas, kas līgumattiecību izpildes laikā pakalpojuma sniegšanas vietā nonāk saskarē ar pakalpojumu saņēmējiem, var uzrādīt sadarbspējīgu vakcinācijas vai pārslimošanas sertifikātu.**

Darbinieki, kuri ir uzsākuši vakcināciju, līdz 2021.gada 15.novembrim  savus darba pienākumus var veikt, ja viņiem ir testēšanas sertifikāts, un šiem darbiniekiem, kas uzsākuši vakcināciju ar Eiropas Zāļu aģentūrā reģistrētu vakcīnu, bet nav pabeiguši vakcinācijas kursu, RNS vai antigēna testi (institūcijas, kuras izvietotas ārpus apdzīvotām vietām, kā arī vietās, kur nav pieejamas testēšanas laboratorijas, var nodrošināt šo darbinieku testēšanu ar antigēna noteikšanas testiem) tiek nodrošināti valsts apmaksātas rutīnas skrīninga testēšanas ietvaros atbilstoši SPKC tīmekļvietnē publicētajam Covid-19 testēšanas algoritmam.

**!!!UZMANĪBU!!! Uz testēšanos aicinām pieteikties savlaicīgi, jo atsevišķās laboratorijās rindu ilgums sasniedz līdz pat pusotrai nedēļai.**

!  Izņēmumi attiecībā uz vakcinēto personu testēšanu noteikti SPKC tīmekļvietnē publicētajā testēšanas algoritmā “Valsts apmaksātas Covid-19 analīzes” -

<https://www.spkc.gov.lv/lv/valsts-apmaksatas-covid-19-analizes>.

Ja darba devējs ir informējis darbinieku, ka darba pienākumu veikšanai nepieciešams vakcinācijas vai pārslimošanas sertifikāts, darbinieka pienākums ir uzsākt vakcināciju ne vēlāk kā 7 dienu laikā no minētās informācijas saņemšanas un to pabeigt ne vēlāk kā 7 dienas pēc vakcīnas lietošanas instrukcijā norādītā īsākā termiņa. Ja darbinieks (amatpersona) vakcināciju nav uzsācis vai pabeidzis noteiktajā termiņā (līdz 2021. gada 15. novembrim), **darba devējs darbinieku atstādina no darba pienākumu veikšanas.[[8]](#footnote-8)**

Informācija darba devējiem - Informatīvais materiāls darba devējiem (<https://www.lm.gov.lv/lv/jaunums/informativs-materials-darba-devejiem> ).

Pašvaldības sociālo dienestu darbiniekiem, kā arī to sociālo pakalpojumu sniedzēju darbiniekiem, kuri nodrošina izmitināšanu, aprūpi un uzraudzību, ir atļauts noteikt tādu virsstundu darba laiku, kas pārsniedz Darba likumā noteikto maksimālo virsstundu laiku, bet kopā ar normālo darba laiku nepārsniedz 60 stundas nedēļā. Uz šajā punktā minētajiem gadījumiem nav attiecināmi Darba likuma 136. panta ceturtās daļas noteikumi.[[9]](#footnote-9)

**SD aicinām izvērtēt iespēju pieņemt iesniegumu attālināti:**

**1. parakstītu ar drošu elektronisku parakstu;**

**2. iesniegtu caur portālā Latvija.lv pieejamo sociālā dienesta oficiālo elektronisko adresi (e-adresi);**

**3. kur iespējams, e-pastā vai telefoniski;**

**4. nodrošinot iespēju iesniegumus atstāt slēgtā pastkastītē vai kādā citā drošā vietā.**

**Atceramies, ka visi strādājam ārkārtējos apstākļos, līdz ar to aicinām būt elastīgiem lēmumu pieņemšanas procesā un paturēt prātā, ka šajā situācijā var gadīties izlaist kādu soli no ierastā.**

**II Darbinieku drošība**

**Šis ir krīzes laiks, tamdēļ esošie resursi, īpaši darbinieki ir mūsu lielākā vērtība. Izmantosim šos resursus iespējami pārdomāti un efektīvi vēršot uz rezultātu, tai pat laikā nodrošinot darbinieku aizsardzību un drošību.**

**ĀS darba devējam ir pienākums:**

**1. nodrošināt darbiniekiem attālinātā darba iespējas, ja darba specifika to pieļauj un darbiniekam ir iespējas mājās pilnvērtīgi veikt darba pienākumus;**

**2. darbam klātienē nodrošināt darbiniekiem individuālos aizsardzības līdzekļus, kas ir nepieciešami darba pienākumu veikšanai (piemēram, mutes un deguna aizsegus, priekšautus, virsvalkus, cimdus, dezinfekcijas līdzekļus u.c.);**

**3. noteikt pasākumus Covid-19 izplatības ierobežošanai darba kolektīvā, nosakot atbildīgo personu par šo pasākumu ieviešanu darbavietā un informējot darbiniekus par minētajiem pasākumiem.**

**Aicinām SD noteikt vienādu pieeju klientu un darbinieku aizsardzības nodrošināšanai, ieviešot aizsardzības pasākumus, kā arī informējot par nepieciešamību ievērot personīgo higiēnu un brīdinot par riskiem minētās infekcijas slimības izplatībai.**

**Aicinām regulāri informēt darbiniekus par Slimību profilakses un kontroles centra rekomendācijām personīgās higiēnas un profilakses pasākumu ievērošanai un rīcībai gadījumos, ja ir parādījušās augšējo elpceļu infekcijas pazīmes.**

**Lūdzam ievērot atbildīgo dienestu izteiktās rekomendācijas un regulāri sekot Slimību profilakses un kontroles centra un citu atbildīgo dienestu informācijai par COVID-19 izplatības ierobežošanai veicamajiem pasākumiem.**

**Tāpat aicinām turpināt sniegt atbalstu saviem darbiniekiem, nodrošinot supervīzijas gan individuāli, gan arī grupām, komandām un organizācijām, izmantojot dažādās attālinātās grupu tikšanās tehnoloģiskās iespējas, piemēram, *zoom, messenger, google hangouts, webex* u.c., (daudzas no tām ir bezmaksas), lai mazinātu darbinieku profesionālās izdegšanas riskus un emocionāli stiprinātu viņus.**

**III Iztikas līdzekļu deklarācijas un statusa pagarināšana**

Saskaņā ar Sociālo pakalpojumu un sociālās palīdzības likuma pārejas noteikumu 36. punktu[[10]](#footnote-10) :

1. trūcīgas, maznodrošinātas vai par maznodrošinātu atbilstoši atbalsta saņemšanas nosacījumiem, ko noteicis Eiropas Atbalsta fonds vistrūcīgākajām personām, izziņas derīguma termiņu pagarina pašvaldības sociālais dienests, izmantojot valsts un pašvaldību informācijas sistēmās pieejamos datus un sagatavo iztikas līdzekļu deklarāciju, pamatojoties ***uz iepriekšējo iesniegumu un dokumentiem*** uz ĀS laiku un vienu kalendāra mēnesi pēc ĀS beigām.

Aicinām izvērtēt iespēju **neizsniegt papīra formātā izziņas** par ĀS periodā pagarināto statusu (pārģenerēto izziņu SOPA), ja tas nav nepieciešams citu valsts un pašvaldības pakalpojumu saņemšanai.

Derīgas ir vecās izziņas līdz 2022.gada 28.februārim, ja sociālais dienests SOPA ir pagarinājis deklarācijas derīguma termiņu. Ar tām personas var turpināt saņemt EAFVP atbalsta pakas līdz ārkārtējās situācijas beigām un vēl vienu mēnesi pēc tās.

***Izņēmumu gadījumā***, ja sākotnēji izsniegtā izziņa (kuras derīguma termiņš beidzās 2021.gada 30.septembrī vai visā ĀS periodā) ir sabojāta vai persona to ir nozaudējusi, uz personas lūguma pamata nepieciešams ***izsniegt jaunu izziņu papīra formātā***.

Ar mērķi izvairīties no dubultās paku izsniegšanas, aicinām šajā gadījumā iespēju robežās sazināties ar konkrētu EAFVP atbalsta izdales vietu un informēt par konkrēto personu, kurām atkārtoti izsniegtas izziņas (dublikāts vai SOPA pārģenerēta izziņa par statusa automātisko pagarinājumu).

PIEMĒRAM:

Izziņu, kuras derīguma termiņš ***ir spēkā līdz 2021.gada 30.septembrim***, pagarina no 2021.gada 1.oktobra līdz 2022.gada 28.februārim, aizpildot iztikas līdzekļu deklarāciju uz iepriekšējā iesnieguma un dokumentu pamata.

Izņēmuma gadījumā, ja tehnisku vai administratīvu iemeslu dēļ izziņas termiņu līdz ĀS beigām nav iespējams pagarināt automātiski, ievadot attiecīgus datus SOPA, sociālais dienests, informējot par to klientus, var lūgt atkārtoti attālinātā veidā iesniegt iesniegumu par attiecīga statusa pagarināšanu.

2. ĀS laikā un vienu kalendāra mēnesi pēc ĀS beigām mājsaimniecībai saglabājas visi pašvaldības un valsts piešķirtie pabalsti un atvieglojumi, uz kuriem šai mājsaimniecībai ir.

Attiecīgi lūdzam nodrošināt GMI un mājokļa pabalsta piešķiršanu un izmaksu, aizpildot iztikas līdzekļu deklarāciju klientam klāt neesot uz iepriekšējā iesnieguma un dokumentu pamata, izvērtējot mājsaimniecības materiālo situāciju, izmantojot valsts un pašvaldību informācijas sistēmās pieejamo informāciju, kā arī nodot ziņas elektroenerģijas maksas atvieglojumu saņemšanai.

Ja pašvaldībā ĀS laikā stājas spēkā izmaiņas pašvaldības saistošajos noteikumos par sociālās palīdzības pabalstu veidiem, apmēriem un to aprēķināšanas un piešķiršanas kārtību, sociālais dienests iepriekš informējot klientus par izmaiņām, lūdz atkātoti attālināti iesniegt nepieciešamos dokumentus un iesniegumu sociālās palīdzības pabalstu piešķiršanai atbilstoši spēkā esošajiem pašvaldības saistošajiem noteikumiem. Sociālās palīdzības pabalsti tiek piešķirti atbilstoši spēkā esošajiem pašvaldības saistošajiem noteikumiem.

3. mājsaimniecība, kurai no jauna nepieciešams izvērtēt materiālos resursus sociālās palīdzības pabalstu saņemšanai, noteikt atbilstību trūcīgas vai maznodrošinātas mājsaimniecības statusam vai kura nonākusi krīzes situācijā, pašvaldības sociālajā dienestā vēršas attālināti (izmantojot portālu www.latvija.lv, e-pastu vai ievietojot iesniegumu tam speciāli paredzētā kastītē). Pašvaldības sociālais dienests valsts un pašvaldību informācijas sistēmās pārbauda iesniedzēja atbilstību attiecīgajam ienākumu slieksnim un šādā gadījumā ***var nepieprasīt papildu dokumentus.*** Pašvaldības sociālais dienests pieņem lēmumu par atbilstošu sociālās palīdzības pabalstu piešķiršanu un statusa noteikšanu vai par atteikumu.

Ja pieņemts ***lēmums par atteikumu*** noteikt attiecīgo statusu vai piešķirt sociālās palīdzības pabalstu, lēmumā papildus norāda atteikuma pamatojumu un lēmuma apstrīdēšanas kārtību. Par pieņemto lēmumu sociālais dienests informē iesniedzēju. Jautājums par izziņas izsniegšanu papīra formātā risināms individuāli.

**IV Pabalsta krīzes situācijā piešķiršana**

Sociālo pakalpojumu nu sociālās palīdzības likuma (turpmāk – likums) 35.panta otrās daļas 2.puntā noteikts, ka *pabalsts krīzes situācijā ir operatīvi sniegts materiāls atbalsts ārēju notikumu radītu seku novēršanai vai mazināšanai.*

Savukārt likuma 5.panta pirmajā daļā noteikts[[11]](#footnote-11), ka pabalstu krīzes situācijā sniedz neizvērtējot mājsaimniecības materiālos resursus tādā izpratnē, kā izvērtē ienākumus un īpašumus, lai noteiktu atbilstību trūcīgas vai maznodrošinātas mājsaimniecības statusam.

***Laikposmā no 2021. gada 25. februāra līdz 2021. gada 31. decembrim:***

atbilstoši likuma pārejas noteikumu 37.2 punktā noteiktajam, pašvaldība piešķir un izmaksā no pašvaldības budžeta līdzekļiem mājsaimniecībai vai atsevišķai personai mājsaimniecībā pabalstu krīzes situācijā pašvaldības saistošajos noteikumos noteiktajā apmērā.

Līdz 2021.gada 31.decembrim minētā likuma norma, iespējams, tiks pārskatīta, veicot grozījumus atbilstoši aktuālajai situācijai un šobrīd izsludinātajam ĀS termiņam līdz 2022. gada 11. janvārim.

Pabalstu krīzes situācijā, izvērtējot valsts un pašvaldību informācijas sistēmās pieejamo informāciju, piešķir mājsaimniecībai vai atsevišķai personai mājsaimniecībā, kurai ***ievērojami samazinājušies vai ir zaudēti ienākumi saistībā ar Covid-19 izplatību*** izsludinātās ārkārtējās situācijas dēļ.

Pašvaldība ***palielina*** izmaksājamā pabalsta apmēru **par 50 *euro* mēnesī katram bērnam**, ja mājsaimniecības, tai skaitā audžuģimenes un aizbildņa, kam ir tiesības uz pabalstu krīzes situācijā, aprūpē ir bērns līdz 18 gadu vecumam.

**ĀS laikā pašvaldībām pienākums izmaksāt pabalstu krīzes situācijā ir noteikts kā obligāts.**

**!!! Vēršam uzmanību uz to, ka krīze ĀS kontekstā nenozīmē tikai saslimšanu ar Covid – 19, nonākšanu karantīnā vai pašizolāciju. Krīze ĀS kontekstā nozīmē mājsaimniecības ienākumu būtisku samazināšanos vai pilnīgu zaudēšanu salīdzinājumā ar iepriekšējo periodu pirms šīs konkrētās ĀS iestāšanās, nespēju šajā situācijā veikt visus obligātos maksājumus un apmierināt savas un savu ģimenes locekļu pamatvajadzības, izmantojot ierastos problēmu risināšanas veidus, kā arī nepieciešamību saņemt materiālu un psihosociālu palīdzību.**

* Ja pašvaldībai saistošajos noteikumos jau ir noteikti pabalsta krīzes situācijā piešķiršanas nosacījumi un tie ir piemērojami arī ĀS laikā, nekas nav jāmaina normatīvajā regulējumā.
* Ja pašvaldība iepriekš saistošajos noteikumos nav noteikusi pabalstu krīzes situācijā vai noteiktie kritēriji nav piemērojami ĀS, ir jāizdod jauni saistošie noteikumi vai jāgroza esošie saistošie noteikumi.

Ja ĀS laikā pašvaldībai nepieciešams pieņemt jaunus vai precizēt esošos saistošos noteikumus, tā atbilstoši likuma “***Covid-19 infekcijas izplatības pārvaldības likums*”** 24.panta otrajā daļā noteiktajam izdod saistošos noteikumus, kuri stājas spēkā nākamajā dienā pēc to izsludināšanas. Pašvaldība saistošos noteikumus saistībā ar Covid-19 infekcijas izplatību un paskaidrojuma rakstu izsludina, tos publicējot oficiālajā izdevumā "Latvijas Vēstnesis". Minētos pašvaldības saistošos noteikumus pašvaldība *triju dienu* laikā pēc to parakstīšanas elektroniski nosūta Vides aizsardzības un reģionālās attīstības ministrijai zināšanai.

Ņemot vērā iepriekšējās ĀS laikā gūto pieredzi, ministrija iesaka noteikt pabalsta apmēru personai vismaz **150 *euro*** apmērā mēnesī. Atbilstoši likuma pārejas noteikumu 371.punktam pašvaldība pabalstu krīzes situācijā bērnam līdz 18 gadu vecumam palielina par 50 *euro* mēnesī, kas nozīmē, ka katra pilngadīga persona saņemtu pabalstu 150 *euro* apmērā un par katru bērnu - 200 *euro* (*kopā ar piemaksu*)*.*

Par iespējām saņemt pabalstu krīzes situācijā ***jāinformē iedzīvotāji*** pašvaldības interneta tīmekļa vietnē, vietējā laikrakstā, sociālajā dienestā u.c. iedzīvotājiem pieejamās vietās, kā arī jānodrošina klientam vispusīgs skaidrojums pa telefonu, kā saņemt pabalstu krīzes situācijā. Ieteicams pašvaldības tīmekļa vietnē ievietot iesnieguma veidlapu (1.pielikumā skatāms veidlapas paraugs), kur persona apliecina sniegto ziņu patiesumu, to, ka ģimene atrodas krīzes situācijā, t.i., mājsaimniecības pilngadīgie ģimenes locekļi zaudējuši darbu, nesaņem bezdarbnieka pabalstu vai tas ir ļoti mazs, atbalstu par dīkstāvi, kā arī to, ka personas mājsaimniecībā dod atļauju izmantot sociālās palīdzības un sociālo pakalpojumu administrēšanas lietojumprogrammā (SOPA) pieejamās valsts un pašvaldības datu bāzes situācijas izvērtējumam.

Atbilstoši likuma “***Covid-19 infekcijas izplatības pārvaldības likums*”** 49.1pantā noteiktajam[[12]](#footnote-12) ārkārtējās situācijas laikā pašvaldība sociālos pakalpojumus un sociālo palīdzību pamatvajadzību nodrošināšanai ***var piešķirt arī mērķa grupai, kas neatbilst***[***Sociālo pakalpojumu un sociālās palīdzības likuma***](https://likumi.lv/ta/id/68488-socialo-pakalpojumu-un-socialas-palidzibas-likums)[***3. panta***](https://likumi.lv/ta/id/68488-socialo-pakalpojumu-un-socialas-palidzibas-likums#p3)***nosacījumiem***, ja personas pamatvajadzības nav iespējams nodrošināt citā veidā.

Mājsaimniecība, kura nonākusi krīzes situācijā, vēršas pašvaldības sociālajā dienestā ***ar iesniegumu attālināti***šo vadlīniju I sadaļā *Klientu apkalpošana sociālajā dienestā* noteiktajā kārtībā.

Saņemot iesniegumu, pašvaldības sociālais dienests, izmantojot SOPA pieejamo informāciju, izvērtē mājsaimniecības sociālo situāciju, tās izmaiņas un sagatavo situācijas aprakstu, kas ir klienta lietas neatņemama sastāvdaļa. Tiek iegūta informācijas no SOPA par mājsaimniecības locekļu darba vietām un *bruto* ienākumiem par iepriekšējiem mēnešiem, kā arī par ģimenei piešķirtajiem pabalstiem (bezdarbnieka pabalstu, u.c.). No iesniegumā un SOPA pieejamās informācijas tiek vērtēts, kādās nozarēs, kādās darba vietās strādā mājsaimniecības locekļi vai un kā ĀS ietekmējusi šīs nozares un konkrētās mājsaimniecības sociālo un materiālo situāciju. Nepieciešamības gadījumā sociālais dienests sazinās ar iesniedzēju un lūdz papildus informāciju, kas var noderēt kā pamatojums sociālās situācijas izmaiņu novērtējumam saistībai ar ĀS, ko iekļauj klienta lietā un lēmuma pamatojumā (2.pielikumā skatāms veidlapas paraugs sociālās situācijas izvērtējumam).

Pašvaldības sociālais dienests pārbauda valsts un pašvaldību informācijas sistēmās pieejamo informāciju un pabalstu krīzes situācijā var piešķirt ***nepieprasot papildu dokumentus***. Izņēmums varētu būt personas (piemēram, pašnodarbinātas personas vai patentmaksātāji, u.c.), par kuru ienākumiem SOPA nav pieejama informācija.

Ja tiek konstatēts, ka mājsaimniecība atbilst sociālās palīdzības saņēmēja kritērijiem, bet iepriekš nav vērsusies pēc palīdzības, jāizvērtē iespēja piešķirt sociālās palīdzības pabalstus, attiecīgu statusu, un atvieglojumus (piemēram, mājsaimniecības pilngadīgie ģimenes locekļi ienākumus ir zaudējuši jau pirms ārkārtējās situācijas un arvien nespēj atrast darbu).

Attiecībā uz likumā lietoto un noteikto jēdzienu **“pamatvajadzības”** ministrija atzīst, ka šobrīd valstī nav noteikts pamatvajadzību **nodrošināšanas apmērs naudas izteiksmē.** Taču neapšaubāmi ir nepieciešams mērāms atskaites punkts pēc kā būtu iespējams izmērīt, cik lieliem ir jābūt mājsaimniecības naudas līdzekļiem, lai varētu nodrošināt savas pamatvajadzības.

Līdz ar to pamatvajadzību nodrošinājuma noteikšanai naudas izteiksmē ministrija iesaka izmantot šobrīd *Civilprocesa likumā* (turpmāk – CPL) noteikto naudas līdzekļu apjomu mājsaimniecībai, kurš ir atzīts par nepieciešamu saglabāt, vēršot piedziņas par parādiem. Šāds regulējums pastāv un nepieciešamais naudas līdzekļu apjoms ir noteikts CPL 72. sadaļā (“Piedziņas vēršana uz darba samaksu, tai pielīdzinātajiem maksājumiem un citām naudas summām”) 594.pantā un CPL 1.pielikumā “Mantas saraksts uz kuru nevar vērst piedziņu” (turpmāk – CPL 1.pielikums).

CPL 594.panta pirmās daļas trešajā punktā noteikts, ka no parādniekam izmaksājamās darba samaksas un tai pielīdzinātajiem maksājumiem ieturējumus pēc izpildu dokumentiem izdara līdz piedzenamā parāda dzēšanai. Ieturējumus izdara 30 procentu apmērā, **saglabājot parādniekam darba samaksu un tai pielīdzinātos maksājumus minimālās mēneša darba algas apmērā** un saglabājot uz **katru apgādībā esošo *nepilngadīgo bērnu* līdzekļus valsts sociālā nodrošinājuma pabalsta apmērā[[13]](#footnote-13)** (atšķirīga situācija ir uzturlīdzekļu piedziņas lietās - skat. CPL 594.panta pirmās daļas 1.punktu).

Līdz ar to ministrijas ieskatā likuma līmenī valstī jau ir atzīts līdzekļu apjoms, kas nepieciešams personām pamatvajadzību nodrošināšanai, kuru ministrija rekomendē ņemt vērā, izskatot un lemjot jautājumu par pabalsta krīzes situācijā piešķiršanu mājsaimniecībai.

**!!! Tas noteikti nenozīmē, ka ar pabalstu krīzes situācijā jānodrošina naudas līdzekļi minimālās darba algas apmērā katram mājsaimniecības loceklim. Bet tas ir atskaites punkts vērtējot, vai mājsaimniecībai ievērojami samazinājušies ienākumi.**

Galvenais ir reaģēt ātri, īpaši, ja ģimenē ir bērni, kur vienīgais pelnītājs ir zaudējis darbu vai ienākumu avots ir bijis nozarēs, kurām sakarā ar Covid-19 izplatību ir aizliegta vai ierobežota darbība vai būtiski pasliktinājusies finanšu situācija. Ja personas ienākumu avots bijis nozarēs vai uzņēmumā, kurš šobrīd pilnībā vai daļēji bijis spiests apturēt darbību un līdz ar to nav iespējams veikt visus obligātos maksājumus (komunālos maksājumus, īres maksu, vienīgā mājokļa kredītu, u.c.), vienlaikus nodrošinot ģimenes pamatvajadzības, personai ir tiesības saņemt pabalstu krīzes situācijā un, nepieciešamības gadījumā, vēl papildus pārtikas pakas.

Ņemot vērā iepriekšējā ĀS periodā gūto pieredzi, iesakām pabalstu krīzes situācijā piešķirt *uz vienu kalendāro mēnesi*, lai samazinātu risku turpināt izmaksāt pabalstu krīzes situācijā, kad personas sociālā situācija ir mainījusies.

Par bezdarbnieka situāciju:

* Ja persona tiek atlaista no darba, personai no daba devēja būtu jāsaņem atlaišanas pabalsts vismaz vienas darba algas apmērā. Bezdarbnieka pabalstu VSAA būtu jāizmaksā viena mēneša laikā.
* Ja persona aiziet no darba pēc vienošanās, var būt situācija, ka darba devējs neizmaksā atlaišanas pabalstu. Bezdarbnieka pabalstu VSAA būtu jāizmaksā viena mēneša laikā.
* Ja persona aiziet no darba pēc paša vēlēšanās, viņam netiek izmaksāts atlaišanas pabalsts un bezdarbnieka pabalstu no VSAA persona saņem 3 mēnešu laikā.

Saskaņā ar spēkā esošajiem normatīvajiem aktiem atbalstu par dīkstāvi bija paredzēts sniegt nodokļu maksātajiem par laikposmu no 2020.gada 9.novembra līdz **2021. gada 30. jūnijam,** bet ne ilgāk par termiņu, kurā ir spēkā tiesību aktos noteiktie saimnieciskās darbības ierobežojumi, kas saistīti ar epidemioloģiskās drošības pasākumiem Covid-19 infekcijas izplatības ierobežošanai. Atbalsts par dīkstāvi atbilstoši spēkā esošajiem normatīvajiem aktiem **šobrīd nav paredzēts**.

Atbilstoši Administratīvā procesa likuma 65.panta “Apsvērumi, pieņemot lēmumu par administratīvā akta izdošanu un nosakot tā saturu” trešo daļu, ja piemērojamā tiesību normā noteikts, ka administratīvais akts izdodams, bet nav noteikts tā konkrētais saturs (satura izvēles administratīvais akts), iestāde izdod šo aktu, ievērojot piemērojamā tiesību normā noteiktos ietvarus, un šajos ietvaros, pamatodamās uz lietderības apsvērumiem, nosaka administratīvā akta saturu.

Attiecīgi sociālajam dienestam, lai pieņemtu lēmumu par pabalsta krīzes situācijā piešķiršanu, ir jāievāc pierādījumi, kas apliecina personas apgalvojumus par atbilstību pabalsta saņemšanai, un jāveic lietderības apsvērumi.

Saskaņā ar Administratīvā procesa 66.panta (“Lietderības apsvērumu saturs”) pirmo daļu apsverot administratīvā akta izdošanas vai tā satura lietderību, iestāde lemj:

1) par administratīvā akta nepieciešamību, lai sasniegtu tiesisku (leģitīmu) mērķi;

2) par administratīvā akta piemērotību attiecīgā mērķa sasniegšanai;

3) par administratīvā akta vajadzību, tas ir, par to, vai šo mērķi nav iespējams sasniegt ar līdzekļiem, kuri mazāk ierobežo administratīvā procesa dalībnieku tiesības vai tiesiskās intereses;

4) par administratīvā akta atbilstību, salīdzinot privātpersonas tiesību aizskārumu un sabiedrības interešu ieguvumu un ņemot vērā, ka privātpersonas tiesību būtisku ierobežošanu var attaisnot tikai ievērojams sabiedrības ieguvums.

Administratīvā procesa 66.panta otrajā daļā noteikts, ka cilvēktiesību ierobežojums, ja tas adresātam attiecīgās tiesības pēc būtības atņem, nekādā gadījumā nav samērīgs.

Ja pieņemts ***lēmums par atteikumu piešķirt*** pabalstu krīzes situācijā vai noteikt attiecīgo statusu, lēmumā papildus norāda atteikuma pamatojumu un lēmuma apstrīdēšanas kārtību. Par pieņemto lēmumu sociālais dienests informē iesniedzēju.

**V Valsts līdzfinansējuma nodrošināšana pašvaldībai par pabalstu krīzes situācijā**

**!!! Vēršam uzmanību, ka informācijai par piešķirtajiem un izmaksātiem pabalstiem krīzes situācijā, tajā skaitā piemaksai par katru bērnu, jābūt atspoguļotiem informācijas sistēmā SOPA, jo pabalsts tiek izmaksāts no pašvaldības budžeta līdzekļiem.**

SOPA pabalstam krīzes situācijā ĀS laikā nepieciešams izveidot/piemērot ***apakškodus,*** piemēram: pabalsts krīzes situācijā Covid-19; piemaksa pie pabalsta krīzes situācijā Covid-19 bērniem.

Pašvaldībām tiek nodrošināts valsts atbalsts palīdzības sniegšanai ĀS mājsaimniecībām, kuras nonākušas krīzes situācijā, piešķirot valsts mērķdotāciju daļējai izdevumu segšanai, lai pašvaldības varētu sniegt palīdzību mājsaimniecībām.

Mērķdotācija tiek piešķirta 50% apmērā no pašvaldības izmaksātās summas, bet ne vairāk kā 75 *euro* mēnesī vienai personai un 100% apmērā par katru bērnu, t.i. 50 *euro.*

Lai saņemtu mērķdotāciju, pašvaldība līdz pārskata mēnesim sekojošā mēneša *desmitajam datumam*, atbilstoši normatīvajiem aktiem par kārtību, kādā Valsts kase nodrošina elektronisko informācijas apmaiņu, izmantojot  Valsts kases informācijas sistēmu "Ministriju, centrālo valsts iestāžu un pašvaldību budžeta pārskatu informācijas sistēma", iesniedz pārskatu “*Pārskats par mērķdotācijas izlietojumu krīzes pabalstam*” (Veidlapa Nr. 18\_KrīzP),  tajā iekļaujot šādas ziņas:

a) pašvaldības izmaksātais finansējums pabalstiem krīzes situācijā pilnā apmērā pārskata mēnesī kopā (likuma pārejas noteikumu 371.punkta 4.apakšpunkts), **t.sk. par bērniem, bet bez piemaksas 50 *euro* apmērā;**

b) to personu skaits, par kurām izmaksāts pabalsts krīzes situācijā pārskata mēnesī (likuma pārejas noteikumu 37.punkta 3.apakšpunkts), un tajā skaitā ***atsevišķi*** norāda bērnu skaitu, kuriem palielināts pabalsta apmērs (likuma pārejas noteikumu 39.punkts);

c) pašvaldības konts Valsts kasē vai kredītiestādē mērķdotācijas saņemšanai un izdevumu veikšanai.

Ministrija 10 darbdienu laikā pēc pārskata izvērtēšanas un atzīšanas par atbilstošu veiks mērķdotācijas maksājumu pašvaldībai, saglabājot tiesības izlases kārtībā veikt mērķdotācijas izlietojuma kontroli, pieprasot no pašvaldības papildu informāciju.

Ja Ministrija konstatēs kļūdas pārskatā vai pārkāpumus pabalsta krīzes situācijā piešķiršanā un izmaksā, mērķdotācijas izmaksa tiks pārtraukta līdz pārskata precizēšanai vai pārkāpumu novēršanai. Pēc pārskata precizēšanas vai pārkāpumu novēršanas Ministrija izdarīs pārrēķinu un veiks maksājumus par iepriekšējo periodu un ***nepamatoti izmaksātos līdzekļus ieturēs no nākamajā mēnesī pašvaldībai paredzētajiem līdzekļiem.***

**!!! Par pārkāpumu tiks uzskatīta pabalsta piešķiršana tikai bērniem vai pabalsta piešķiršana ģimenei vienam mēnesim, bet piemaksas bērniem, piemēram, - trīs mēnešiem.**

**!!! Par nepamatoti izmaksātiem līdzekļiem tiks uzskatīti pabalsti, kuri piešķirti, neveicot ģimenes sociālās situācijas izvērtējumu un neizmantojot SOPA pieejamo informāciju mājsaimniecības sociālās situācijas izvērtējamam.**

Mērķdotācijas matemātiskā aprēķina **PIEMĒRS** vienam mēnesim:

**P**ašvaldība piešķīrusi pabalstu 4 cilvēku ģimenei (divi pieaugušie un divi bērni) 150 *euro* apmērā vienai personai mēnesī.

4 personas x  150 *euro* = 600 *euro.*

Papildus izmaksā 100 *euro* par diviem bērniem.

**KOPĀ m/s : 700 *euro.***

Valsts līdzfinansē 300 *euro* (50%) + 100 *euro* par bērniem (100%) = 400 *euro*.

1. https://likumi.lv/ta/id/326729-par-arkartejas-situacijas-izsludinasanu [↑](#footnote-ref-1)
2. https://www.lm.gov.lv/lv/socialajiem-dienestiem [↑](#footnote-ref-2)
3. MK noteikumu 5.3.apakšpunkts nosaka, ka šajos noteikumos paredzētās vispārējās epidemioloģiskās drošības prasības nav attiecināmas uz sociālo pakalpojumu sniedzējiem, kuri nodrošina sociālos pakalpojumus ar ilglaicīgu vai īslaicīgu izmitināšanu. Nozarei speciālās drošības prasības ir noteiktas šo noteikumu 3.5.apakšnodaļā. [↑](#footnote-ref-3)
4. <https://likumi.lv/ta/id/326513> [↑](#footnote-ref-4)
5. MK rīkojuma Nr.720 5.1.3. punkts [↑](#footnote-ref-5)
6. MK rīkojuma Nr.720 5.3. punkts [↑](#footnote-ref-6)
7. <https://likumi.lv/ta/id/326730-grozijumi-ministru-kabineta-2021-gada-28-septembra-noteikumos-nr-662-epidemiologiskas-drosibas-pasakumi-covid-19-infekcijas-izp>... [↑](#footnote-ref-7)
8. MK rīkojuma Nr.720 5.2. punkts [↑](#footnote-ref-8)
9. MK rīkojuma Nr.720 9.punkts [↑](#footnote-ref-9)
10. https://likumi.lv/ta/id/313378-grozijums-socialo-pakalpojumu-un-socialas-palidzibas-likuma [↑](#footnote-ref-10)
11. Sociālo palīdzību klientam sniedz, pamatojoties uz viņa materiālo resursu — ienākumu un īpašuma — izvērtējumu, individuāli paredzot katra klienta līdzdarbību, izņemot krīzes situāciju. [↑](#footnote-ref-11)
12. [18.12.2020](https://likumi.lv/ta/id/319788-grozijumi-covid-19-infekcijas-izplatibas-parvaldibas-likuma). likuma redakcijā, kas stājas spēkā [23.12.2020.](https://likumi.lv/ta/id/315278-covid-19-infekcijas-izplatibas-parvaldibas-likums/redakcijas-datums/2020/12/23) [↑](#footnote-ref-12)
13. Valsts sociālo pabalstu likuma 13.pants nosaka, ka valsts sociālā nodrošinājuma pabalsta minimālais apmērs šobrīd ir **109 *euro*.** [↑](#footnote-ref-13)